Vyf van polisie vas wat glo tydens afsondering ontvoer, steel(Argieffoto: pixabay) Vyf KwaZulu-Natalse polisiebeamptes is aangekeer nadat hulle glo tydens die vroeëre afsonderingstydperk ŉ man ontvoer en besteel het. Kol. Thembeka Mbele, polisiewoordvoerder, het gesê die slagoffer het op die oggend van 16 Junie in Parkstasieweg in Kenville gestap toe polisielede hom voorgekeer en deursoek het. Hulle het kontant en sigarette uit sy voertuig gevat. “Hy is daarna ontvoer en na sy huis geneem waar die verdagtes meer sigarette en geld verwyder het. Die polisiebeamptes het hom ook na die stasie geneem, waar hy aangekla is van oortreding van die Covid-19-regulasies,” het Mbele gesê. Volgens die polisie is die saak teen die man egter nie op die rol geplaas nie en die klaer het klagte van diefstal, ontvoering en dwarsboming van die gereg by die Greenwood Park-polisiestasie aanhangig gemaak. Mbele het gesê dit is vasgestel dat die polisiebeamptes ook nie al die bewysstukke in die register opgeteken het nie. Vier van die verdagtes is op borgtog van R3 000 elk vrygelaat. Hulle verskyn weer in Desember in die hof. Die vyfde verdagte bly in aanhouding tot hy weer vroeg volgende maand in die hof verskyn. Hy het ŉ hangende saak met ŉ soortgelyke klagte teen hom. “Ons sal verseker dat ons alle vrot appels wat agter die polisieskild skuil uit die polisie verwyder,” het lt.genl. Khombinkosi Jula, KwaZulu-Natalse polisiehoof, gesê.